Moskva 19. septembra (TASR) - Onedlho bude mať aj Rusko vlastnú nízkonákladovú leteckú spoločnosť. Bude sa nazývať Skaj ekspress. Informovali o tom ruské internetové noviny Gazeta.ru. Cestujúcich na linkách bude prepravovať o 30 až 40 % lacnejšie ako tradičné aerolínie.
Žiadosť o vydanie licencie na prepravu osôb spoločnosti Skaj ekspress teraz posudzuje úrad pre dohľad nad leteckou prepravou Rostransnadzor.
Z medzinárodných nízkonákladových leteckých spoločností lieta od roku 2003 z nemeckých miest do Moskvy Germania Express.
V Rusku však už poznajú výhody nízkonákladových leteckých spoločností. Na jeho území tieto služby poskytujú Germanwings, WindJet a Norwegian Air Shuttle. Od budúceho roku budú lietať medzi Viedňou a Moskvou stroje spoločnosti Niki.
Skaj ekspress má teraz k dispozícií tri prenajaté boeingy-737 a do konca budúceho roka ich môže zvýšiť na 18. Ak spoločnosť získa licenciu v októbri, prvé lety uskutoční už v decembri tohto roku.
Spoločnosť by mala dostať licenciu na podnikanie do konca budúceho mesiaca. Plánuje lietať z moskovského letiska Vnukovo do vzdialenosti 3 000 kilometrov. Šéfka leteckej spoločnosti Marina Bukalovová uviedla, že jej spoločnosť chce skôr konkurovať ruským železniciam než tradičným aerolíniám.
Bukalovová uviedla, že projekt financuje anglická spoločnosť Altima Partners. Okrem toho môže projekt podporiť ja Európska banka pre obnovu a rozvoja, ktorá by naň mohla prispieť úverom 20 miliónov USD, čo je v prepočte vyše 590 miliónov SKK.
Informovali o tom ruské internetové noviny Gazeta.ru.